Etelä-Pohjanmaan käräjäoikeus on tuominnut seinäjokelaisnaisen puoleksi vuodeksi ehdottomaan vankeuteen hätäkeskuksen häirinnästä.

27-vuotias nainen soitti puolen vuoden aikana, tämän vuoden maalis-syyskuussa noin 300 puhelua häirintätarkoituksessa Vaasan hätäkeskukseen. Tuomio annettiin törkeästä tietoliikenteen häirinnästä ja haitanteosta virkamiehelle.

Oikeus katsoi, että rikoksella on estetty tai häiritty hätäkeskuksen hätäkutsujen radioviestintää ja tele- ja radioviestintää, jota harjoitetaan ihmishengen turvaamiseksi. Tietoliikenteen häirintä katsottiin myös kokonaisuutena arvostellen törkeäksi.